તારી મૂંઝવણ પર આવીએ. તારા પપ્પા, મારી અને પન્નાની નિકટતા જાણતા હતા. એમને એમનાં લગ્ન પછી પન્નાના પ્રેમની વાત જાણવા મળેલી એવો મને ખ્યાલ છે. એમણે પણ બાજી સંભાળી લેવામાં સાર જોયો હોય, હવે આજે એ પપ્પાને, એ વાત કેમની ગળે ઊતરે, કે એમની દીકરી, એની મમ્મીના એક વખતના પ્રેમીના દીકરાને પરણવા માગે છે, ને એમણે એમાં સમ્મતિ આપવી જોઈએ ?! એમની જગ્યાએ હું હોઉં તોય ખચકાઉં અને દુઃખી પણ થાઉં ! મા-બાપને તો પોતાના સંતાન માટે જોયેલું પોતાનું સ્વપ્નું તૂટ્યાનીય પીડા થાય તે વધારામાં. અમારે પક્ષે તન્મયનાં મમ્મી – લતાક આજે તો દીકરાની લાગણી માટે, મારા વ્યતીતને વચ્ચે લાવવા નથી ચાહતી… પછી મનદુઃખ તો ભરી પિવાય ! પણ ગૂંચ તો છે જ.